**Terület- és településfejlesztési szakirányos képzés a PTE Geográfus Msc-jén**

Dr. Pap Norbert egyetemi docens, a szakirány vezetője

A PTE jogelődjén, a Janus Pannonius Tudományegyetem földrajzi képzésén 1993-ban alapította meg Dr. Tóth József a Terület- és településfejlesztés (urbanisztika) specializációt, a képzési struktúra 4. és 5. évfolyamán. Jómagam a képzés első hallgatója voltam, így az azóta eltelt időszak fejleményeit testközelből figyelhettem meg. A képzés erősen támaszkodott a geográfiai hagyományokra, alapvetőek voltak a politikai földrajzi, valamint a népesség- és település-földrajzi alapok. Ez mellett mindig is jellemezte a gyakorlatiasság, a képzés oktatói jelentős tanácsadói tapasztalattal rendelkeztek. A végzett hallgatók jellemzően az évfolyamok legjobb képességűi voltak és közülük minden évben volt(ak) olyan(ok), akik doktori képzésben is folytatták tanulmányaikat. A bolognai rendszer kialakításával 3+2 éves képzési rendre tértünk át. Ez azzal járt, hogy az eredetileg az utolsó két éves specializáció az Msc képzésben szakirányként megmaradt, de „alatta” létrejött egy újabb, ilyen nevű szakirány, amely viszont felvetette, hogy mi legyen a kettő viszonya? Ezt először nem sikerült maradéktalanul megvalósítani, ismétlődések jelentkeztek, nem sikerült a két képzés identitását jól definiálni. Többszöri korrekció után, ma már egy egészségesebb munkamegosztás van a két szakirány között.

Napjainkban az Msc szakirány legerősebb elemét egy 9 kredites nagy kurzus biztosítja (Településfejlesztési kutatások I. és II.), mely egész éven át (februártól decemberig) egy pécsi városrész fejlesztési jellegű problémáival foglalkozik. Idén fut az ötödik ilyen program, amely éppen Egyetemváros problémáival foglalkozik. Ennek keretében egy valós fejlesztési projekt kereteit modellezzük a hallgatók bevonásával. A hallgatói csoportnak (10-12 fő) együtt kell működnie, felméréseket kell végeznie, elképzeléseiket, eredményeiket prezentálniuk kell, valamint a végén írásos javaslatokat is kell tenniük. A vizsgálatokat egyénileg és csoportosan is, főként empirikus módszerekkel kell lefolytatniuk. Úgy vélem, hogy a képzésben ez az út a jövő. A frontális órákra nincs igény és nem is lehet azokat a készségeket elsajátítani sem, mint amire szükség van részint a munkaerőpiacon, vagy a doktori képzésben, amelyek a képzésünk két kimenete.